- Հին ճշմարտություն է, որքան ամուր ենք կանգնում մեր արժեքների վրա, որքան ամուր ենք դնում մեր ոտքը հայրենիքի հողին, այնքան վստահորեն ենք կառուցում մեր մշակույթի ապագան: Հիմա, Փառք Աստծո, ամեն ինչ կա, ստեղծվել են այնպիսի ազատություններ, որոնցից մենք զուրկ ենք եղել: Հիմա, ինչպես ասում են, ազատականություն է, որը հնարավորություն է տալիս մղվելու դեպի ստեղծագործական ազատությունը, թռիչքները: Ուրեմն, լավագույնս պետք է օգտագործվեն ընձեռված հնարավորությունները: Միայն պիտի ցանկանալ, որ մեր արվեստը քայլի ճշմարիտ արժեքների և բարձր չափանիշների ճանապարհով… Պետք է այնպիսի դաստիարակված միջավայր լինի, որպեսզի միշտ լինի Հայաստան ու Հայրենիք գալու ձգտումը: Ես վերջերս այստեղ մի համերգի ներկա գտնվեցի «Երաժիշտները կատակում են», որը ղեկավարում էր Կարեն Դուրգարյանը: Հրաշալի երգիչներ կան: Բեմում այնպիսի երգիչներ էին, ովքեր մտածում էին, հասկանում իրենց կատարած ստեղծագործությունը և մատուցում մակարդակով: Նշանակում է` կա´ այն բարի միջավայրը, առկա´ են այն բարեբեր որակները, որոնք պետք են մեզ: Ամեն ինչ անենք` դրանք պահպանելու և հարստացնելու համար: